**PREDKLADACIA SPRÁVA**

Návrh zákona o technickej normalizácii a o zmene zákona č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení neskorších predpisov(ďalej len „návrh zákona“) do legislatívneho procesu predkladá predseda Úradu pre normalizáciu, metrológiu a skúšobníctvo Slovenskej republiky (ďalej len „úrad“) na základe úlohy C.1. uznesenia vlády Slovenskej republiky č. 496/2016.

V súčasnosti platný zákon č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení neskorších predpisov (ďalej len „zákon č. 264/1999 Z. z.“) upravuje okrem technickej normalizácie aj oblasť posudzovania zhody a vnútrokomunitárne pripomienkové konanie, teda je rámcovým zákonom pre tri oblasti pôsobnosti úradu, ktoré mu vyplývajú zo zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov.

Cieľom novej právnej úpravy je ustanoviť samostatný a komplexný legislatívny rámec plne pokrývajúci oblasť technickej normalizácie, vychádzajúci z požiadaviek harmonizovanej európskej legislatívy a z požiadaviek aplikačnej praxe.

Predmetom návrhu zákona je úprava základných pojmov v súlade s nariadením (EÚ) č. 1025/2012 z 25. októbra 2012 o európskej normalizácii, ktorým sa menia a dopĺňajú smernice Rady 89/686/EHS a 93/15/EHS a smernice Európskeho parlamentu a Rady 94/9/ES, 94/25/ES, 95/16/ES, 97/23/ES, 98/34/ES, 2004/22/ES, 2007/23/ES, 2009/23/ES a 2009/105/ES a ktorým sa zrušuje rozhodnutie Rady 87/95/EHS a rozhodnutie Európskeho parlamentu a Rady č. 1673/2006/ES (Ú. v. ES L 316 14. 11. 2012) v platnom znení (ďalej len „nariadenie (EÚ) č. 1025/2012), práv a povinností slovenského národného normalizačného orgánu, hlavných princípov a postupu pri tvorbe slovenských technických noriem, zapojenia zainteresovaných strán prostredníctvom technických komisií do tvorby slovenských technických noriem, nákladov na tvorbu slovenských technických noriem, poskytovania technických noriem, ochrany technických noriem a s tým súvisiaci dohľad nad dodržiavaním zákona a ukladanie pokút.

V návrhu zákona sa ďalej ustanovujú požiadavky, ktoré musí zabezpečiť slovenský národný normalizačný orgán, ktorým je úrad. Na zabezpečenie nezávislosti slovenského normalizačného orgánu je pri úrade zriadená Rada pre technickú normalizáciu (ďalej len „Rada“), ktorej poslaním je najmä dohliadanie na dodržiavanie zakladajúcich zásad normalizačnej činnosti ktorými sú koherencia, transparentnosť, otvorenosť, konsenzus, dobrovoľné uplatňovanie, nezávislosť od osobitných záujmov a efektívnosť uznaných Svetovou obchodnou organizáciou (WTO) v oblasti technickej normalizácie a citovaných v nariadení (EÚ) č. 1025/2012.

V návrhu zákona je uvedený postup slovenského národného normalizačného orgánu pri tvorbe slovenských technických noriem  tak, aby bol chránený oprávnený záujem, návrh zákona zároveň upravuje oblasť poskytovania  technických noriem.

Návrh zákona naďalej predpokladá možnosť, aby orgány štátnej správy v rámci svojej  pôsobnosti v nevyhnutných a odôvodnených prípadoch mohli používať odkazy na slovenské technické normy priamo v texte právneho predpisu. Táto možnosť je však podmienená včasným oznámením takéhoto zámeru slovenskému národnému normalizačnému orgánu a uhradením, resp. refundáciou nákladov súvisiacich so spracovaním a poskytovaním slovenských technických noriem slovenskému národnému normalizačnému orgánu. Toto sa netýka odkazov na slovenské technické normy v právnych prepisoch uvedené v poznámkach pod čiarou, ktoré majú podľa Legislatívnych pravidiel vlády Slovenskej republiky informatívny charakter.

Účinnosť návrhu zákona sa navrhuje od 1. apríla 2018.

Nie je dôvod nesprístupňovania návrhu zákona.

Návrh zákona bude predmetom vnútrokomunitárneho pripomienkového konania.

Návrh zákona bol v dňoch od 8. marca 2017 do 21. marca 2017 predmetom predbežného pripomienkového konania a v dňoch od 24. marca 2017 do 29. marca 2017 predmetom opätovného predbežného pripomienkového konania, v rámci ktorého Stála pracovná komisia Legislatívnej rady vlády Slovenskej republiky na posudzovanie vybraných vplyvov zaujala k materiálu súhlasné stanovisko. Návrh zákona bol v dňoch od 31. marca 2017 do 24. apríla 2017 predmetom medzirezortného pripomienkového konania a na ďalšie prerokovanie sa predkladá s rozporom s Ministerstvom pôdohospodárstva a rozvoja vidieka Slovenskej republiky z dôvodu, že predkladateľ by akceptovaním zásadnej pripomienky porušil svoje záväzky člena európskych a medzinárodných normalizačných organizáciách, čo by viedlo k vylúčeniu z týchto organizácií a tým aj k strate prístupu k medzinárodným a európskym technickým normám.

Návrh zákona má pozitívny vplyv na podnikateľské prostredie a nemá vplyv na rozpočet verejnej správy, na zamestnanosť vo verejnej správe a financovanie návrhu, na informatizáciu spoločnosti, na životné prostredie, nemá sociálne vplyvy, ani vplyv na služby verejnej správy pre občana.